Nordjylland er i høj grad i søgelyset, når der skal findes såkaldt lavbundsjord, som regeringen ønsker at udfase, når landbrugets udledning af drivhusgasser skal begrænses. Aalborg Kommune ligger ifølge netmediet Altinget med 11.510 hektar lavbundsjord således på en førsteplads i hele landet, men også andre nordjyske kommuner ligger højt på listen. Brønderslev Kommune ligger på en tredjeplads med 7.810 hektar. Regeringen har onsdag formiddag præsenteret sit udspil til en landbrugspakke, der skal reducere erhvervets klimaaftryk betragteligt. Planen indeholder blandt andet en ambition om at fordoble det landbrugsareal der dyrkes økologisk ligesom man vil rejse nye skove og udtage gigantiske arealer såkaldt lavbundsjord fra produktion og omlægge denne til vådområder og fri natur. Ifølge regeringens egne beregninger vil planen, hvis alle initiativer bliver til virkelighed, halvere landbrugets klimaaftryk i 2030.

Referat:
Ifølge netmediet Altinget er Aalborg Kommune og Brønderslev Kommune på første og tredjepladsen på listen over brugen af lavbundsjord i landbruget.